Diari Oficial de la Generalitat Valenciana


Sumari del DOGV 2940, del 27-02-1997 (1997/800942)

ORDRE de 18 de febrer de 1997, de la Conselleria de Treball i Afers Socials, per la qual es convoquen els IV Premis Projectes Fi de Carrera en matèria d'Accessibilitat al Medi Físic.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   2940

Data del DOGV
:   27-02-1997

Secció del DOGV
:   ALTRES DISPOSICIONS

Número del document
:   1997/800942


Data del document
:   18-02-1997

Organisme emissor
:   Conselleria de Benestar Social

Tipus de document
:   Ordre

ORDRE de 18 de febrer de 1997, de la Conselleria de Treball i Afers Socials, per la qual es convoquen els IV Premis Projectes Fi de Carrera en matèria d'Accessibilitat al Medi Físic.  
Dins dels objectius que tenen els poders públics responsables dels Serveis Socials de la Comunitat Valenciana es troba la prevenció, tractament i eliminació de qualsevol causa de marginació, inadaptació o desigualtat social, que es materialitza en les successives convocatòries d'ajudes destinades a pal·liar situacions individuals i orientades al desenvolupament personal dels beneficiaris, així com també en la subvenció de despeses derivades de l'eliminació de barreres arquitectòniques, urbanístiques i de la comunicació. A més d'aqueixos objectius, aquesta Conselleria de Treball i Afers Socials, assumeix com a essencial la necessitat de realitzar activitats dirigides a conscienciar els ciutadans sobre les dificultats d'aquells que viuen en un medi que no té en compte els entrebancs que han de superar cada dia.  
Com a culminació d'aquestes tasques d'atenció directa individualitzada i de conscienciació col·lectiva, aquesta Conselleria convoca els IV Premis Projectes Fi de Carrera en matèria d'Accessibilitat al Medi Físic, amb la finalitat de potenciar no sols la realització d'estudis sobre la matèria de futurs professionals, sinó també les actituds d'aquests que es materialitzaran en un treball que donarà lloc a ciutats més accessibles, on tots el veïns assumisquen els espais adaptats com a forma natural i habitual de viure en cada medi.  
Tots aquestos esforços des de l'àmbit públic s'orienten a millorar les condicions dels sectors de població que es troben en inferioritat de condicions en referència a la resta de ciutadans, per tal que tots puguen fer ús dels drets que la Constitució Espanyola ha concedit amb absoluts termes d'igualtat.  
Amb aquesta quarta convocatòria es contribueix a la consolidació del Pla d'Actuació en matèria d'Accessibilitat al Medi Físic amb la implicació dels professionals de l'arquitectura i enginyeria en un projecte comú de normalització d'un entorn accessible a tots els ciutadans.  
Per tot això, i en virtut de les facultats atribuïdes pel Decret 262/1995, de 29 d'agost, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials (DOGV núm. 2.575 de 30.08.95), modificat pel Decret 359/1995, de 29 de desembre, del Govern Valencià (DOGV núm. 2.659 de 03.01.96).  
ORDENE  
Article 1. Objecte i participants  
Es convoquen els IV Premis Projectes Fi de Carrera en matèria d'Accessibilitat al Medi Físic.  
Els premis tenen com a objecte reconéixer els projectes fi de carrera realitzats per alumnes de la Universitat Politècnica de València, Escola Politècnica Superior de la Universitat d'Alacant, i Escola Superior de Tecnologia i Ciències Experimentals de la Universitat Jaume I de Castelló, el contingut dels quals tracta el tema de l'accessibilitat al medi físic i signifiquen una millora en la qualitat de vida dels ciutadans i en la tasca dels departaments universitaris a què estan adscrits els professors-tutors dels projectes.  
Article 2. Seccions i quantia dels premis  
S'estableixen tres premis de 300.000 pessetes, que s'adjudicaran en tres seccions diferents:  
1. Eliminació de barreres: actuacions adreçades a l'eliminació de barreres urbanístiques, arquitectòniques, del transport i de la comunicació, en edificis i espais ja existents.  
2. Dissenys accessibles: projectes referits a obres noves, que recullen el paràmetre de l'accessibilitat integrat en aquests.  
3. Ajudes tècniques: estudis sobre ajudes tècniques complementàries a l'urbanisme, educació, transport i de la comunicació.  
L'import dels premis es distribuirà entre l'autor del projecte fi de carrera i el departament universitari a què estiga adscrit el professor-tutor d'aquell, i s'adjudicarà a cadascun la quantitat de 150.000 pessetes.  
Si queda desert el premi en algun dels tres apartats, podrà atorgar-se dins d'altra secció, si el jurat estima que existeixen treballs mereixedors d'això.  
Article 3. Presentació de treballs i documentació  
3.1 Els treballs hauran de presentar-se personalment o per correu certificat en la Direcció General de Serveis Socials, al carrer de Colom, número 80, codi postal 46672, València, i indicarà al sobre «Premis Projectes Fi de Carrera 1997», sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 de 27.11.92).  
3.2 Els interessats presentaran:  
a) Un escrit en què es manifestarà la seua voluntat de presentar-se al concurs i en què constaran les següents dades relatives a (veure annex I):  
1. Treball: títol i secció a què es presenta.  
2. Autor: nom i cognoms, adreça, telèfon i document nacional d'identitat.  
3. Tutor: nom i cognoms, departament i escola.  
b) Còpia del projecte fi de carrera que inclourà tot el material gràfic que en forma part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en què es detallen els aspectes del treball i les solucions pràctiques que proposa i que, segons el parer del concursant, puguen ser, posteriorment, valorades pel jurat des del punt de vista de l'accessibilitat. L'extensió de l'esmentada memòria no superarà els quatre folis.  
c) Certificat en què conste la data en la qual ha sigut aprovat el projecte en la universitat corresponent. La participació en aquesta convocatòria exigeix que el projecte fi de carrera haja sigut aprovat per la universitat corresponent en el període comprés entre l'1 d'octubre de 1996 i el 30 de setembre de 1997.  
Article 4. Termini de presentació  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 17 d'octubre de 1997, a les 14.00 hores.  
Article 5. Composició del jurat  
La composició del jurat és la següent:  
- Presidenta: la directora general de Serveis Socials.  
- Vicepresident: vicerector d'Investigació i Desenvolupament Tecnològic de la Universitat Politècnica de València.  
- Vocals:  
. El cap de l'Oficina Tècnica de la Conselleria de Treball i Afers Socials.  
. Un professor de la Universitat Politècnica de València per cadascuna de les tres seccions establides en l'article 2, designats pel rector de la Universitat.  
. Un professor de l'Escola Politècnica Superior de la Universitat d'Alacant, designat pel director de l'Escola.  
. Un professional expert en matèria d'accessibilitat designat per la directora general de Serveis Socials.  
. Un tècnic de la Direcció General de Serveis Socials que actuarà com a secretari.  
El jurat podrà declarar deserts els premis.  
Article 6. Resolució  
Es delega en la directora general de Serveis Socials la resolució d'aquesta convocatòria, la qual es dictarà sobre la base del veredicte vinculant del jurat i finalitzarà la via administrativa.  
El termini màxim per a dictar resolució serà d'un mes comptador des de la data d'acabament del termini de presentació de treballs fixat a aquesta ordre.  
Article 7. Recursos  
1. Contra la resolució, expressa o presumpta, dictada per la directora general de Serveis Socials, s'hi podrà interposar un recurs contenciós administratiu en la forma, termini i condicions que determina la llei que regula aqueixa jurisdicció.  
2. En tot cas, per a la interposició del recurs contra les resolucions presumptes, caldrà que, amb caràcter previ, l'interessat acredite l'eficàcia de l'acte presumpte d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Publicació i retirada de treballs  
La resolució de la convocatòria serà publicada en periòdics de difusió autonòmica i també a la seu de la Direcció General de Serveis Socials, al Rectorat de la Universitat Politècnica de València i a l'Escola Politècnica d'Alacant.  
La Direcció General de Serveis Socials, en virtut de l'autorització expressa de l'autor, es reserva el dret de publicar, totalment o parcialment, el contingut dels treballs premiats.  
Els treballs presentats que no resulten premiats podran ser retirats de la Direcció General de Serveis Socials en el termini de tres mesos, després de publicada la resolució de la convocatòria, i seran destruïts aquells que no siguen retirats en l'esmentat termini.  
Article 9. Obligacions dels premiats  
1. Acceptar la totalitat de les bases de la convocatòria.  
2. Assumir les actuacions de control financer que corresponguen a la Intervenció General en relació amb el premi concedit.  
3. Comunicar a la Direcció General de Serveis Socials l'obtenció d'ajudes per la mateixa finalitat, procedents de l'administració pública o ens públics o privats.  
Article 10. Pagament i justificació  
El pagament de la totalitat de l'import es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució suposa la conformitat a la justificació de les quantitats atorgades.  
Article 11  
S'estableix una dotació de 900.000 pessetes que serà atesa dins la secció 13 a càrrec del programa pressupostari 310.10, Serveis Socials, línia de subvenció 433/000/97 (projecte comptable 01063), Foment de Línies d'Investigació Social.  
DISPOSICIÓN FINAL  
La present ordre entrara en vigor el mateix dia de la seua publicació en el Diari Oficial de la Generalitat Valenciana.  
València, 18 de febrer de 1997  
El conseller de Treball i Afers Socials,  
JOSÉ SANMARTÍN ESPLUGUES  
ANNEX I  
Dades de l'autor/alumne participant:  
Cognoms ...  
Nom ... NIF ...  
Adreça ...  
Localitat ... CP ...  
Província ... Tel. ...  
Dades del projecte fi de carrera:  
Títol ...  
Secció ...  
SOL·LICITE: ser admés com a participant dels IV Premis Projectes Fi de Carrera; amb aquesta finalitat adjunte el material i la documentació exigida en les bases de la convocatòria, acceptant aquestes en la seua totalitat.  
AUTORITZE: la Direcció General de Serveis Socials per a publicar, reproduir i difondre, total o parcialment, el treball presentat, si aquest resulta premiat.  
..., ... de ... de 1996  
(signatura)  
Dades del professor-tutor:  
Cognoms ...  
Nom ...  
Escola ...  
Departament ...  
Adreça ...  
Localitat ... CP ...  
Província ... Tel. ...